b'\n_START_ARTICLE_\nMetod M. Mila\xc4\x8d\n_START_SECTION_\n\xc5\xbdivljenje\n_START_PARAGRAPH_\nLeta 1936 je postal dijak na \xc5\xa1entvi\xc5\xa1ki \xc5\xa0kofijski klasi\xc4\x8dni gimnaziji in jo leta 1940 kon\xc4\x8dal z zaklju\xc4\x8dnim izpitom. \xc5\xa0olanje je nadaljeval na gimnaziji Ljubljani in na glasbeni akademiji (pri Antonu Ravniku)._NEWLINE_Po italijanski okupaciji Ljubljane se je junija 1941 pridru\xc5\xbeil Dr\xc5\xbeavni obve\xc5\xa1\xc4\x8devalni slu\xc5\xbebi (DOS); 28. junija istega leta je bil aretiran med be\xc5\xbeigrajsko racijo in poslan v internacijo. Na poti tja so vlak napadli partizani in tako se je Mila\xc4\x8d pridru\xc5\xbeil partizanskemu delovnemu bataljonu. Pri njih je ostal do 15. avgusta 1942, ko so ga zajeli Italijani. Poslali so ga v koncentracijsko tabori\xc5\xa1\xc4\x8de Rab, od koder se je vrnil januarja 1943; po vrnitvi se je ponovno pridru\xc5\xbeil DOS-u._NEWLINE_Junija 1944 je opravil maturo. 29. junija so ga aretirali Nemci zaradi sodelovanja v DOS-u; poslan je bil na prisilno delo v koncentracijsko tabori\xc5\xa1\xc4\x8de Auschwitz._NEWLINE_Po vojni je do leta 1950 ostal v Avstriji, nakar je emigriral v ZDA. Sprva je do leta 1962 delal kot tovarni\xc5\xa1ki delavec v Clevelandu; isto\xc4\x8dasno pa je diplomiral in magistriral iz glasbe na Clevelandskemu glasbenemu in\xc5\xa1titutu (pri Marcelu Dicku in Clementu Millerju) ter magistriral iz bibliotekarstva na Univerzi Western Reserve. Leta 1962 se je zaposlil kot bibliotekar na glasbenemu oddelku Univerzi Syracuse (New York); leta 1992 se je upokojil kot oddel\xc4\x8dni direktor knji\xc5\xbenic. Na Univerzi Syracuse je tudi magistriral in doktoriral iz muzikologije._NEWLINE_V Clevelandu je ustanovil in vodil Pevski zbor Korotan.'